**Vezana dohodkovna podpora za zelenjavo**

**Namenjena je spodbujanju povezovanja pridelovalcev zelenjave in povečanju tržne pridelave zelenjave.**

S tretjo spremembo Strateškega načrta Skupne kmetijske politike za obdobje 2023–2027 se v letu 2025 uvaja nova vezana dohodkovna podpora za zelenjavo.

Za pridobitev vezane dohodkovne podpore za zelenjavo mora biti pridelovalec vpisan v RKG in v evidenco pridelave zelenjave. Zavezanec vloži vlogo za vpis v evidenco ob oddaji zbirne vloge za tekoče koledarsko leto.

**Površina**

Skupna površina, za katero pridelovalec uveljavlja podporo, mora biti na prostem vsaj 0,5 ha, v zavarovanem prostoru pa vsaj 0,1 ha. Pri tem mora biti posamezna parcela, to je strnjena površina, na kateri poteka pridelava zelenjave, velika vsaj 0,1 ha na prostem in 0,01 ha, če uveljavlja podporo za pridelavo zelenjave v zavarovanem prostoru. Pridelovalec lahko dobi podporo za največ 15 ha površin pod zelenjavo. Upravičene zelenjadnice so navedene v Prilogi 2 Pravilnika o evidenci pridelovalcev zelenjave in zelišč, razen sladke koruze, za katero pridelovalec ne dobi podpore.

**Način pridelave**

Upravičene zelenjadnice se lahko pridelujejo kot predposevek, glavni posevek, neprezimni ali prezimni posevek. Pri tem se ista prijavljena površina pod različnimi posevki v skupno površino zahtevka za zelenjavo upošteva le enkrat. Če nosilec kmetijskega gospodarstva prijavi zelenjavo kot predposevek, jo mora v času njene prisotnosti na površini posneti z geografsko označeno fotografijo v aplikaciji Fotosopotnik. Spremembo vrste prijavljenega posevka zelenjave mora nosilec sporočiti agenciji. Na zahtevku za zelenjavo se lahko prijavi le tista površina, na kateri je bila zelenjava pobrana v tekočem letu. Za bob, grah, fižol, lečo ali čičeriko lahko pridelovalec odda zahtevek ali za dohodkovno vezano podporo za zelenjavo ali za beljakovinske rastline, torej le za eno od podpor po svojem izboru.

**Pogoji**

Pogoj za pridobitev podpore je, da pridelovalec vsaj 40 % svoje letne proizvodnje zelenjave trži. Lahko jo trži prek organizacij proizvajalcev ali skupin proizvajalcev, prek zadrug ali javnih zavodov ali pravnih oseb, ki imajo KMG-MID, oziroma pravnih oseb, ki imajo v skladu s standardno klasifikacijo dejavnosti kot prvo v klasifikaciji nalog zavedeno predelavo zelenjave. Če 40 % svoje letne proizvodnje zelenjave trži sam ali preko drugih oblik skupnega nastopa na trgu, ki niso navedene zgoraj, mora za prejem podpore za vse dejavnosti, ki se opravljajo v okviru kmetijskega gospodarstva, voditi poslovne knjige v skladu z računovodskimi standardi za davčne namene in za vse poslovne dogodke v zvezi s prodajo zelenjave voditi ločeno računovodstvo v skladu z računovodskimi standardi. Pri tem mora nosilec zagotoviti tudi vodenje blagovnega knjigovodstva, iz katerega je razvidna količina prodane zelenjave v letu oddaje zahtevka za vezano dohodkovno podporo za zelenjavo.

**Dokazila**

Nosilec mora dokazati 40 % lastne proizvodnje zelenjave na osnovi prijavljene površine zelenjave v zahtevku za zelenjavo za tekoče leto. Podatek o letni proizvodnji zelenjave za leto oddanega zahtevka za zelenjavo se bo za posameznega nosilca kmetijskega gospodarstva prevzel iz Evidence o pridelavi zelenjave in zelišč.

Če nosilec kmetijskega gospodarstva prodaja zelenjavo preko organizacije ali skupine proizvajalcev, zadruge, pravne osebe ali javnega zavoda, mora do 15. februarja prihodnjega leta agenciji poslati obrazec za dokazovanje trženja zelenjave (Priloge 12 Uredbe o neposrednih plačilih), ki ga podpiše kupec. Če pa nosilec kmetijskega gospodarstva zelenjavo trži sam ali preko drugih oblik skupnega nastopa na trgu, mora do 15. februarja prihodnjega leta agenciji poslati prej navedeni obrazec (podpis kupca na prilogi 12 v tem primeru ni potreben), priložiti pa mora tudi izpis v zvezi s prodajo zelenjave, za katero vodi ločeno računovodstvo v okviru poslovnih knjig. Pri tem mora biti razvidna tudi količina prodane zelenjave za leto zahtevka. O morebitnih naknadnih spremembah, ki vplivajo na izpis v zvezi s prodajo zelenjave, mora obvestiti agencijo ter za dokazilo poslati nov izpis.

Predvidena višina podpore za pridelavo zelenjave za leto 2025 znaša 388,35 €/ha, za ekološko pridelavo zelenjave pa 504,86 €/ha.

Tončka Jesenko, KGZS